polyglot-tagger/wikipedia-language-snippets-filtered huggingface dataset:
དངོས་པོ་འམ་དོན་གང་ཞིག་མཚོན་བྱེད་དུ་སྤྱི་སྐད་དུ་མིང་མེད་ཀྱང་ཡུལ་སྐད་དུ་ཡོད་པ་ཡིན་ན། མིང་དེ་ཚུར་སྤྱི་སྐད་ནང་དུ་བླངས་ནས་འཁོལ་དགོས། སྐབས་འདིའི་སྤྱི་སྐད་དུ་མིང་མེད་ཀྱང་ཡུལ་སྐད་དུ་ཡོད་པ་ཞེས་པ་ནི་ཡིག་ཐོག་གི་སྐད་ཆ་སྟེ་ཡིག་ཐོག་གི་བརྩམས་ཆོས་དང་དག་ཡིག་མིང་མཛོད་སོགས་སུ་མིང་གང་དེ་བེད་སྤྱོད་དང་སྡུད་འཁོད་བྱུང་མེད་ཀྱང་ཁ་སྐད་དག་ཏུ་བཀོལ་གྱི་ཡོད་པའི་དོན་ཏེ། གལ་ཏེ་མིང་བརྡ་དེ་དག་སྤྱི་སྐད་དུ་མ་བླངས་ན་དོན་གང་དེ་དག་མཚོན་པ་ལ་སྤྱི་སྐད་དུ་མིང་གནད་འཁེལ་ཞིག་སྤྱོད་དུ་མེད་པས་མིང་དེ་རིགས་སྤྱི་སྐད་དུ་ལེན་དགོས།
དཔེར་ན། གྲྭ་པའམ་དགེ་འདུན་པ་དང་དགེ་མ་ཞེས་པ་སོགས་ཀྱི་མིང་བརྡ་སྤྱི་སྐད་དུ་ཡོད་ཡོད་ལ་ཡུལ་སྐད་སོ་སོར་ཨ་ཁུའམ་ཨ་ཞང་། བླ་མའམ་སྐུ་ཞབས་ཞེས་པ་དང་། ཨ་ནེ་ཞེས་པ་སོགས་བཀོལ་བ་ལྟ་བུ་དང་། ཡང་དཔེར་ན། གཙང་གི་ས་ཆ་འགའ་ནས་མ་ཕྱོགས་ཀྱི་ཨ་ནེ་ལ་སྲུ་མོ་ཞེས་འབོད་པ་དང་། ཕའི་བུ་སྤུན་རྣམས་ལས་རྒན་པ་ལ་པ་ལགས་ཞེས་དང་རྒན་པའི་འོག་མ་རྣམས་ལ་ཨ་ཁུ་ཞེས་འབོད་པ་ལྟ་བུ་དང་། མཚོ་སྔོན་གྱི་ས་ཆ་འགས་ཕ་དང་ན་མཉམ་གྱི་ཨ་ཁུ་ལ་ཨ་པ་ཞེས་འབོད་པ་ལྟ་བུ་སོགས་འབོད་ཡུལ་ལ་དོན་གཞན་གྱི་མིང་སྤོས་པ་ལ་རིག་གནས་ཀྱི་རྒྱབ་ལྗོངས་རེ་ཡོད་ངེས་ཀྱང་། སྤྱིད་སྐད་དུ་དེ་རིགས་བཀོལ་ན་མི་འོས་སོ། །
དཔེར་ན། བོད་ཀྱི་ཡིག་སྐད་ཁ་སྐད་གཉིས་ཀར་ནུ་བོའམ་གཅུང་བོ་དང་གཅུང་མོའམ་སྲིང་ཆུང་ཞེས་པ་སོགས་ཀྱི་མིང་བརྡ་ཡོད་ཡོད་ལ་དབུས་ཀྱི་ལུང་སྐད་འགར་སྲིང་མོ་ཆུང་བ་དང་ནུ་བོ་གཉིས་ཀ་ལ་གོ་བརྡ་གསལ་བོ་མེད་པའི་མིང་གི་བརྡ་འོག་མ་ཞེས་པ་ཞིག་བེད་སྤྱོད་པ་ནི་གོ་བྱ་ཐད་ཀ་ནས་མཚོན་ནུས་ཞན་པའི་དཔེ་སྟེ། དཔེར་ན། ང་ལ་འོག་མ་གཉིས་ཡོད་ཅེས་ཚེ་སྐད་ཆར་ཉན་མཁན་དེས་སླར་ཡང་བུ་རེད་དམ་བུ་མོ་རེད་ཅེས་དྲི་དགོས་པ་ལྟ་བུ་ནི་ཐབས་སྐྱོ་བ་ཞིག་ཡིན་པས་ན། དེ་དང་དེ་འདྲ་བའི་དོན་མཚོན་པར་ནུས་པ་ཞན་པའི་མིང་ནི་སྤྱི་སྐད་དམ་ཡིག་སྐད་དུ་འདོར་བྱའི་རིགས་སོ། །
མིང་བརྡ་དོན་གནད་དུ་མི་འབྱོར་བ་ཡང་དཔེར་ན། ཟ་མ་ཁ་ལ་སྐྱེལ་བྱེད་ཉག་མའམ་རྐང་ཐུར་གཉིས་ཅན་གྱི་མིང་ལ་ཨམ་སྐད་དང་ཁམས་སྐད་དུ་ཐུར་མའམ་ཟ་ཐུར་ཟེར་ཞིང་། དབུས་གཙང་་ཁ་སྐད་དུ་ཁེམ་བུ་ལ་ཐུར་མ་ཞེས་བརྗོད་ཀྱི་ཡོད་པ་ནི་འབོད་བྱེད་དོན་ལ་མི་གནས་པའམ་མིང་བཀོལ་ནོར་བ་མ་དག་རྒྱུན་འབྱམས་སུ་སོང་བའི་དཔེ་དང་། ཡང་དཔེར་ན། བཟའ་བྱ་ལ་ཟ་མ་ཞེས་པ་ཡོད་བཞིན་དུ་དབུས་དང་ཨ་མདོའི་ཁ་སྐད་འགར་ལག་དང་ལྟོ་ཞེས་པ་སོགས་བེད་སྤྱོད་པ་ནི་མིང་བརྡ་དོན་ལ་འབྱོར་པོ་མིན་པའི་དཔེ་དེ་ལྟ་བུ་ནི་སྤྱི་སྐད་དུ་སྤང་བྱའི་རིགས་སོ། །
དེ་ནི་ཡུལ་སྐད་སྤྱི་སྐད་གཉིས་ཀར་ཡོད་མཉམ་གྱི་མིང་གི་འདོར་ལེན་བྱེད་སྟངས་ཏེ། དོན་གང་ལ་སྤྱི་སྐད་དུ་མིང་ཡོད་བཞིན་དུ་ཡུལ་སྐད་ཀྱི་མིང་བཀོལ་བར་མི་བྱ་སྟེ། ཕྱོགས་གཅིག་ནས་ཡུལ་སྐད་ཀྱི་མིང་བཀོལ་བ་སྤྱི་སྐད་ལག་ལེན་གྱི་གེག་ཏུ་འགྲོ་ཞིང་། ཕྱོགས་གཅིག་ནས་ཡུལ་སྐད་ཀྱི་མིང་ཁ་ཅིག་ལ་དག་ཆ་ཉམས་པ་སོགས་ཀྱི་སྐྱོན་ཡོད་ཕྱིར་མིང་དེ་རིགས་སྐད་བརྡ་ཚད་ལྡན་ནམ་སྤྱི་སྐད་ལག་ལེན་ཁྲོད་དུ་སྤང་བྱ་ཡིན།
དཔེར་ན་ཨ་ཕ། ཨ་མ། ཨ་ཇོ་ལ་སོགས་པའི་མིང་སྤྱི་སྐད་དུ་ཡོད་བཞིན་དུ་ཨ་མདོའི་ལུང་སྐད་འགར་ཨ་རྒྱ་དང་། ཨ་པ། ཨ་དགའ་ཞེས་འབོད་ཀྱི་ཡོད་པ་དག་གལ་ཏེ་སྤྱི་སྐད་དུ་བཀོལ་ན་གཅིག་གྱུར་གྱི་མིང་ཡོད་བཞིན་པ་ལ་ལོག་འབོད་ཅིག་བྱས་པ་ཙམ་ལས་མཚོན་དོན་གྱི་ཕྱོགས་ནས་དམིགས་བསལ་གྱི་དགེ་མཚན་མེད་པ་དག་སྤྱི་སྐད་དམ་ཡིག་སྐད་དུ་སྤང་བྱ་ཡིན་ནོ། །
འཁོར་ལོའི་དབུས་སུ་ཕག་བྱ་སྦྲུལ་གསུམ་བྲིས་ཡོད་ལ། དེའི་ཕྱི་རུ་ངན་འགྲོ་དང་བདེ་འགྲོ་གཉིས་ཀྱི་བར་སྲིད་བྲིས་ཡོད་པ་དང་། དེའི་ཕྱི་ལ་ཆ་ལྔ་རུ་བཀར་ནས་སྟེང་གི་ཆ་གཉིས་ལ་ལྷ་དང་མི། འོག་གི་ཆ་གསུམ་གྱི་དཀྱིལ་དུ་དམྱལ་བ། གཡས་སུ་དུད་འགྲོ། གཡོན་དུ་ཡི་དྭགས་དང་། དེའི་ཕྱི་ལ་ལོང་བ་དང་རྫ་མཁན། སྤྲེའུ། གྲུ་གཟིངས། ཁང་སྟོང་། མི་གཉིས་འོ་བྱེད་པ།མིག་ལ་མདའ་ཕོག་པ། ཆང་འཐུང་བ། སྤྲེའུས་ཤིང་ཏོག་ལེན་པ། སྦྲུམ་མ། ཕྲུ་གུ་སྐྱེ་བ། མི་རི་འཁུར་བ་བཅས་དང་། འཆི་བདག་གིས་ཁ་དང་རྐང་ལག་བཞིས་བཟུང་བའི་ཕྱི་ནང་རིམ་པ་བཞི་ཅན་གྱི་འཁོར་ལོ་ཟླུམ་པོ་ཞིག་ཡིན།
སྔོན་སངས་རྒྱས་སྟོང་གིས་བྱིན་གྱིས་བརླབས་པའི་དབེན་གནས་ཁྱད་པར་ཅན་དེ།རྒྱབ་ཏུ་རིན་ཆེན་ཏོག་གིས་མཛེས་པའི་གདུགས་རང་བྱོན་དང་།གཡོན་དུ་གླང་ཆེན།གཡས་སུ་བྱ་ཁྱུང་རྒྱལ་པོ།མདུན་དུ་ནོར་བུ།དབུས་སུ་དགའ་འཁྱིལ་རང་བྱོན་སོགས་མཆིས།ཁྱད་པར་དུ་བྲག་ངོས་སུ་ཚེ་ལྷ་རྣམ་གསུམ་དང་།འཇམ་དབྱངས་དམར་སེར་རང་བྱོན་སོགས་གསལ་བོར་གནས།རྩི་ཤིང་མཛེས་ལྗོངས་ཀྱིས་བརྒྱན་འདོད་པའི་རྫོང་འདིར་རི་དྭགས་གནའ་བ་སོགས་བག་ཕེབས་ཀྱིས་འཁོར་ཞིང་འདོད་རྒུ་གཡང་དུ་འཁྱིལ་བས་རིམ་གཉིས་རྣལ་འབྱོར་གོང་འཕེལ་དུ་འགྲོ་བའི་དབེན་གནས་སོ།།
གནས་སྒོ་འདི་ནི་སྔོན་བྱོན་སྐྱེས་ཆེན་དུ་མས་བྱིན་གྱིས་བརླབས་པའི་སྒྲུབ་ཕུག་མང་བོ་ཡོད་ལ།ཁྱད་པར་དུ་སློབ་དཔོན་པདྨ་འབྱུང་གནས་ཀྱི་ཕྱག་གི་ཁ་ཊཾ་ཀ་དང་བཅས་གསལ་བོར་བཞུགས་ཞིང་གཡས་སུ་ཁྲོ་བོ་མི་གཡོ་བ་དང་ཚེ་དཔག་མེད། རྡོ་རྗེ་ཕག་མོ། འཕགས་པ་སྤྱན་རས་གཟིགས། སྒོ་ངོས་ན་མར་བ་ལོ་ཙཱ་བ། ད་རུང་ཞབས་རྗེས་དང་ཕྱག་རྗེས་སོགས་གསལ་བོར་བཞུགས། དེའི་སྟོད་ཀྱི་བྲག་ངོས་ན་གནས་བདག་ཞིང་སྐྱོང་ཟླ་བའི་མཚན་ཅན་དང་བཙུན་མོ་དམར་ཡག་མ་གཉིས་ཀྱི་རང་བྱོན་ལྷང་ངེར་བཞུགས།
གནས་སྒོའི་འོག་ན་དག་པ་ཤེལ་གྱི་ཕོ་བྲང་ཡོད་ལ་ནང་དུ་སྒྲོན་མེ་སོགས་སྦར་ཏེ་མཇལ་བར་སོང་ན་དག་པ་ཙ་རི་ཏྲ་མངོན་སུམ་ལྷུན་གྱིས་གྲུབ་པ་གཞལ་ཡས་ཁང་དུ་ལྷ་ཚོགས་ཉིས་སྟོང་བརྒྱད་བརྒྱའི་རང་བྱོན་འབུར་དོད་དུ་བཞུགས་པ་དེར་མཇལ་ན་སྟོད་ཀྱི་དཔལ་ཙ་རི་ཏྲ་དང་མཇལ་བའི་བྱིན་བརླབས་མཉམ་པར་བརྗོད།འགྲོ་རོགས་མེད་ཚེ་མགོ་འཁོར་བའི་ཉེན་ཁ་ཧ་ཅང་ཆེ། ཤེལ་གྱི་ཀ་བ་ཉེར་གཅིག་ལ་མཇལ་ཏེ་ལག་པས་རེག་ན་དུས་མིན་གྱི་གནོད་པས་མི་ཚུགས་པར་གསུངས་སོ།།
དུང་དཀར་ལུང་བ་ནི་གནས་རིའི་ལྷོ་སྟོད་དུ་མཆིས་ཤིང་།དེར་བྲག་ངོས་སུ་དུང་དཀར་བཞག་ཤུལ་དང་གཡས་ཟུར་ན་སྙན་གྲགས་ཕྱོགས་མཐར་སྤེལ་བའི་རྟེན་འབྲེལ་དུ་དུང་དཀར་མཁའ་ལ་ཕྱོགས་པའི་རང་བྱོན།མཁའ་སྤྱོད་མ་དང་རིག་བྱེད་མའི་སྒྲུབ་ཕུག་བྱིན་ཅན་མང་དུ་མཆིས་པའི་སྟོད་དུ་ཉི་ཟླ་རང་བྱོན་དང་འགོག་སྙོམས་པ་རང་བྱོན་ཡང་འབུར་དོད་དུ་བཞུགས་སོ།།
མེ་ཕོ་སྤྲེལ་གྱི་ལོ་ནི་མདོ་སྨད་རྫོང་ཆེན་བཞིའི་ཡ་གྱལ་དུ་གྲགས་པའི་ཆོས་སྡེ་ཆེན་པོ་བྲག་དཀར་སྤྲེལ་རྫོང་གི་གནས་སྐོར་གྱི་ལོ་ཡིན་པས། གཤམ་དུ་ཁོ་བོས་རྒྱ་ཆེ་བའི་གནས་སྐོར་པ་རྣམས་ལ་སྤྲེལ་རྫོང་དགོན་གྱི་གནས་སྒོ་བཅོ་བརྒྱད་དུ་གྲགས་པ་གཙོར་བཟུང་ནས་གནས་སྒོ་རེ་རེ་མཚམས་སྦྱོར་རགས་ཙམ་བྱའོ།།
ཕ་མའི་དྲིན་ལན་འཇལ་བའི་གནས་སྒོ་ནི་གནས་རིའི་ལྷོ་ཕྱོགས་ཀྱི་སྐོར་ལམ་དུ་ཡོད།དེར་བྱིན་ལྡན་གྱི་ཕུག་པ་གསུམ་ཡོད་པས་རེ་རེའི་ནང་དུ་མགོ་འཛུལ་ཏེ་མཆོག་གསུམ་ལ་རྩེ་གཅིག་ཏུ་གསོལ་བ་བཏབ་ན་ཕ་མའི་དྲིན་ལན་གཟོ་ཐུབ་པར་གསུངས་སོ།།
རྒྱ་གར་དུར་ཁྲོད་བསིལ་བའི་ཚལ་དང་བྱིན་རླབས་གཉིས་སུ་མེད་པར་བཤད་ལ།དེའི་སྟོད་ཕྱོགས་བཞིར་སྒོ་བཞི་ལྡན་པའི་གཞལ་ཡས་ཁང་དཔལ་ཧེ་རུ་ཀའི་དཀྱིལ་འཁོར་མངོན་སུམ་དུ་གྲུབ་ཡོད།
ྃ༔ ཟབ་ཆོས་ཞི་ཁྲོ་དགོངས་པ་རང་གྲོལ་ལས༔ བཀའ་སྲུང་དམ་ཅན་སྡེ་བདུན་ཆོས་སྐྱོང་ཀུན་འདུས་ཀྱི་མདངས་བསྐང་གདུག་པ་རང་གྲོལ་ཞེས་བྱ་བ་བཞུགས་སོ༔
སྤྱི་ལོ1999ལོར་མཚོ་སྔོན་མི་རིགས་སློབ་གྲྭ་ཆེན་མོར་ལས་གནས་སྤར་ཏེ་ཞིབ་འཇུག་སློབ་མ་དང་དངོས་གཞི་སློབ་མ་བཅས་ལ་སུམ་རྟགས་དང་། གནའ་རྩོམ། གྲུབ་མཐའ། སྤྱོད་འཇུག་སོགས་འཆད་པའི་འཕྲིན་ལས་ལེགས་པར་བསྐྱངས། སྤྱི་ལོ2002ལོར་དགེ་རྒན་ཆེན་མོའི་མཚན་སྙན་ཐོབ་པ་དང་། མཚོ་སྔོན་རྒྱང་སྒྲོག་ལས་ཁུངས་ཀྱི་བོད་ཀྱི་སྐད་ཡིག་ཁྲིད་པའི་ལེ་ཚན་དུ་ཐོན་མིའི་ཞལ་ལུང་དང་། ལྗོངས་ཞིང་ལྔའི་མཉམ་བསྒྲིགས་བྱས་པའི་མཐོ་འབྲིང་བོད་ཡིག་སློབ་དེབ་དཔེ་ཁྲིད་གནང་བ་སྒྲ་བླངས་ཏེ་བཏང་བས་ཉན་མཁན་རྣམས་ཀྱི་དགའ་བསུ་ཆེན་པོ་ཐོབ།
ཁོང་ནི་སྤྱི་ལོ1949ལོའི་ཟླ་བཅུ་པར་རེབ་གོང་རྒྱལ་པོ་ཕྱེ་རུ་རུ་ཡབ་ཤ་བོ་ཚེ་རིང་དང་། ཡུམ་བུ་མོ་ཅོག་གཉིས་ཀྱི་སྲས་སུ་འཁྲུངས། སྤྱི་ལོ1962ལོར་རེབ་གོང་རོང་བོ་དགོན་ཆེན་དུ་རབ་ཏུ་བྱུང་སྟེ་འདོན་ཆོས་སྤྱོད་ཀྱི་སྐོར་བློར་འཛིན་པ་དང་སུམ་རྟགས་དག་གསུམ་སོགས་ཐ་སྙད་རིག་གནས། ལམ་རིམ་ཚིགས་བཅད་མ་དང་སྤྱོད་འཇུག་སོགས་ལ་སྦྱངས་པར་མ་ཟད། ཚད་མ་རིག་པའི་རིགས་ལམ་གྱི་འགྲོས་ལའང་སྦྱངས།
སྤྱི་ལོ1978ལོར་རྨ་ལྷོ་དགེ་འོས་སློབ་གྲྭའི་དགེ་རྒན་བྱས་ཏེ་ན་གཞོན་དགེ་རྒན་རྣམས་དང་སློབ་མའི་ཚོགས་བཅས་ལ་སུམ་རྟགས་དག་གསུམ་དང་སྙན་ངག གནའ་རྩོམ། བློ་གསལ་རིགས་སྒོ་སོགས་གང་ལ་གང་འཚམ་གྱིས་འཆད་པའི་འཕྲིན་ལས་བསྐྱངས་ཏེ་བོད་རིག་པའི་གཞུང་ལུགས་གོང་དུ་སྤེལ་བ་ལ་མཛད་རྗེས་རླབས་ཆེན་གནང་།
སྤྱི་ལོ1966ལོར་རིག་གསར་གྱི་ལས་འགུལ་གྱི་དབང་གིས་ཡུལ་ལ་ལོག་ནས་ལོ་བཅུ་གཉིས་ཀྱི་རིང་ལ་གསང་རྒྱའི་ངང་དགེ་བའི་བཤེས་གཉེན་སྔགས་ཆེན་དཀོན་མཆོག་ལགས་དང་དགེ་འདུན་དར་རྒྱས་གཉིས་ཀྱི་མདུན་ནས་སུམ་རྟགས་དང་སྙན་ངག ནང་དོན་རིག་པ་སོགས་ལ་སྦྱངས་པ་རྒྱ་ཆེར་མཛད།
གཞན་ཡང་རྗེ་བླ་མས་རྒྱ་ལོ་ཙཱའི་བླ་མ་བསྟན་གཉིས་སྐོར་གསུམ་ཡང་གཏེར་གྱི་ཚུལ་དུ་གཏན་ལ་ཕབ་པའང་ཨོ་རྒྱན་གླིང་པའི་ཟབ་གཏེར་དང་ཚིག་རྒྱས་བསྡུས་ཙམ་ལས་དོན་གཅིག་པས་བརྒྱུད་པའི་ཆུ་བོ་གཅིག་འདྲེས་སུ་བགྲང་དུ་རུང་ལ། བཀའ་འདུས་ཀྱི་ཆོས་སྡེ་ཉིན་མཚན་རྒྱུན་གྱི་རྣལ་འབྱོར་ཀྱང་སྣང་བར་མཛད་པ་བླ་རྫོགས་ཐུགས་གསུམ་གྱི་སྙིང་པོར་སྣང་བས་དེས་ནི་བསྟན་པའི་མེ་རོ་གསོ་བར་མཛད་པ་ཡིན་ནོ།། ཀོང་སྤྲུལ་གཏེར་སྟོན་བརྒྱ་རྩའི་རྣམ་ཐར་ལས་དྲངས།
མཛེས་སྡུག་ལང་ཚོའི་མྱུ་གུ་རྒྱས་པའི་གཞོན་ནུ་མ་དེའི་མིང་ལ་ལེགས་སྐྱེས་མ ཟེར། མོ་རང་ལ་བ་ཕྱུགས་སྟོང་ཕྲག་གཅིག་ཡོད་ཅིང་དེ་རྣམས་ཀྱི་འོ་མ་ཞིམ་མངར་ལྡན་པ་ཡོང་ཆེད་ཝལ་མེ ཞེས་པའི་འཁྲིལ་ཤིང་མངར་མོས་གསོ་སྐྱོང་བྱས་ཏེ། བ་ཕྱུགས་སྟོང་ཕྲག་དེའི་འོ་མ་བཞོས་ནས་དེ་བ་ཕྱུགས་ལྔ་བརྒྱ་ལ་བླུད། དེ་ལྟར་བ་ཕྱུགས་ལྔ་བརྒྱ་པོ་དེ་ཡི་འོ་མ་བཞོས་ཏེ་བ་ཕྱུགས་ཉིས་བརྒྱ་ལྔ་བཅུ་ལ་བླུད་པ་སོགས་རིམ་བཞིན་བ་ཕྱུགས་བརྒྱད་ཀྱི་བར་དེ་ལྟར་གསོ་སྐྱོང་བྱས། མོ་རང་གིས་དེ་ལྟར་བྱེད་དགོས་པའི་རྒྱུ་མཚན་ནི་ནྱ་གྲོ་དྷའི་ཤིང་ལྷ་ལ་ཞིམ་མངར་ལྡན་ཞིང་རོ་བཅུད་འཛོམས་པའི་འོ་ཐུག་མངར་མོ་ཞིག་ཕུལ་བའི་ཆེད་ཡིན།
དེ་ལྟར་བུ་མོ་ལེགས་སྐྱེས་མས་འོ་ཐུག་བསྐོལ་བཞིན་པའི་སྐབས། རང་གི་ལས་གཡོག་དགའ་སྤྲོའི་ངང་འཚབ་འཚུབ་ཀྱིས་ཚུར་རྒྱུག་ཡོང་བ་མཐོང་བས་མོ་རང་ཡང་ཧང་སང་བར་གྱུར། དེ་ནས་ལས་གཡོག་དེས་སྲས་མོ་ལེགས་སྐྱེས་མ་ལ་སྨྲས་པ། ཨོ། སྲས་མོ་ལགས། ཁྱེད་ནི་ཅི་འདྲའི་བསོད་ནམས་ཆེ་བ་ལ། ཉིད་ཀྱིས་ཤིང་ལྷ་ལ་ཞལ་ཟས་འབུལ་རྒྱུ་ཁོང་གིས་ཞལ་བཞེས་གནང་སྟེ། ད་ལྟ་ཁོང་མངོན་སུམ་དུ་བྱོན་ནས་སྲས་མོ་ཉིད་ཞལ་ཟས་ལ་བསྒུགས་ཏེ་ཤིང་ནྱ་གྲོ་དྷའི་འོག་སྒོམ་རྒྱག་བཞིན་བཞུགས་འདུགཅེས་ཞུས་པས། སྲས་མོ་ལེགས་སྐྱེས་མ་དགའ་མགུ་ཡི་རང་སྟེ་ཁོང་གཉིས་ཀྱིས་དགའ་བའི་བྲོ་འཁྲབ།
དེ་ནས་ཁོང་གཉིས་ཀྱིས་མགྱོགས་མྱུར་ངང་འོ་འབྲས་སྐྱོ་ཐུག་བསྐོལ་ཏེ། ཆེས་ཞིམ་མངར་དང་རོ་བཅུད་འཛོམས་པའི་འོ་ཐུག་ཤིང་ནྱ་གྲོ་དྷའི་ཕྱོགས་སུ་ཁྱེར་ཡོང་བ་ན། བུ་མོ་ལེགས་སྐྱེས་མས་ཉམས་འགྱུར་ལྡན་ཞིང་དང་བ་འདྲེན་པའི་ཤིང་ལྷ་ཁོང་ཤིང་ནྱ་གྲོ་དྷའི་གྲིབ་བསིལ་འོག་ཏུ་བཞུགས་ཏེ། སྒོམ་གྱི་རྣལ་འབྱོར་ལ་གཞོལ་བ་དངོས་སུ་མཇལ་བས་ཧང་སང་ཞིང་དགའ་སྤྲོ་ཚད་མེད་སྐྱེས། ངེས་པ་དོན་དུ་ཤིང་ལྷ་ཁོང་དགེ་སྦྱོང་གོ་ཏ་མ་ཡིན་པ་མོ་རང་གིས་ག་ལ་ཤེས།
གང་ལྟར་ཡང་མོས་ཞིམ་མངར་རོ་བཅུད་ལྡན་པའི་འོ་འབྲས་ཐུག་པ་ཁོང་གི་ལྷུང་བཟེད་དུ་བླུག་བཞིན་སྨྲས་པ། ཁོ་མོའི་རེ་འབྲས་ཇི་ལྟར་གྲུབ་པ་བཞིན་ཤིང་ལྷ་ཁྱེད་ལ་ཡང་ཐུགས་ཀྱི་སྨོན་པ་གང་ཡོད་བདེ་ལེགས་ངང་འགྲུབ་པར་ཤོག་ཅིགཅེས་སྨོན་ལམ་ཡང་བཏབ། དགེ་སྦྱོང་གོ་ཏ་མས་འོ་ཐུག་བཞེས་གྲུབ་རྗེས། ཕྱག་ཏུ་ལྷུང་བཟེད་སྟོང་པ་དེ་བསྣམས་ཤིང་ཆུ་བོ་ནཻ་རཉྫཱ་ན་འཕྲེད་ཀྱིས་བཅད་ནས་ཡུལ་དབུས་རྡོ་རྗེ་གདན་གྱི་ཕྱོགས་སུ་ཕེབས་སོ། །
འཛམ་གླིང་གི་རྒྱན་ལྟ་བུ་མཚན་སྙན་དོན་ལ་གནས་པ་དེ་བཞེངས་ཤིང་། དེའི་ཆ་ཚད་ནི་ད་ལྟ་སྡེ་སྲིད་ཀྱི་ལུགས་ཞེས་བོད་ཁམས་ཀུན་ཏུ་ཡོངས་སུ་གྲགས་པ་དེ་ཡི་ནོ།
གོང་གི་གླེང་གཞི་འདི་དག་མཁས་པ་མང་པོ་ཞིག་གི་བཞེས་སྲོལ་དང་མཐུན་མོད།འོན་ཀྱང་ཞིབ་ཏུ་དབྱེ་ཞིབ་བྱས་ཚེ་ཚིག་དེ་དག་ནི་ལུགས་དང་མི་མཐུན་པའི་རྗོད་གཞི་རྐྱང་རྐྱང་ཞིག་ཡིན་པ་ཤེས་ཐུབ།ཐོག་མར་གནམ་གྱི་ཁྲི་བདུན་བྱ་གཏོར་བྱེད་མི་སྲིད་དེ།རྒྱུ་མཚན་ནི་སྐབས་དེར་སངས་རྒྱས་ཆོས་ལུགས་བོད་དུ་དར་མེད་པས་སྐབས་དེའི་མི་རྣམས་ཀྱིས་བྱ་རྒོད་ནི་ལྷ་བྱར་འཛིན་པའི་ལྟ་བ་སྐྱེ་མི་སྲིད་ལ་བེམ་པོ་རི་ལ་ཡང་བསྐྱུར་མི་སྲིད།ཁོ་ཚོ་འབངས་ཀྱི་ལྷ་བཞིན་བཀུར་བའི་བཙན་པོ་ཡིན་པས་ཕྱིར་རོ།།
ཆོས་འབྱུང་ལོ་རྒྱུས་ལྟར་ན། སྤྱི་ལོའི་དུས་རབས་བཅུ་གཉིས་པའི་དུས་འགོར། ཕ་དམ་པ་སངས་རྒྱས་ཀྱི་སྲོལ་གཏོད་གནང་བའི་“ཞི་བྱེད་”ཅེས་པའི་གྲུབ་མཐའ་ཞིག་བོད་ལ་དར་བས། དེ་ལས་མ་གཅིག་ལབ་སྒྲོན་གྱི་ཕུང་པོ་གཟན་བསྐྱུར་གྱི་གདམས་པ་ཕྱག་ལེན་མཛད་པ་དང་། གཅོད་གཏོང་བའི་སྲོལ་དེ་དར་ཁྱབ་ཆེན་པོ་བྱུང་ཡོད། ཕུང་པོ་གཟན་བསྐྱུར་གྱི་གདམས་ངག་དེའི་ཤུགས་རྐྱེན་གྱིས་བོད་མིས་རང་ཉིད་ཚེ་ལས་འདས་རྗེས། ཕུང་པོ་སྦྱིན་པར་བཏང་སྟེ། སྦྱིན་པའི་འབྲས་བུ་བཟང་པོ་ཞིག་སྨིན་ནས། སྐྱེ་བ་ཕྱི་མར་མཐོ་རིས་ཀྱི་སྐྱེ་གནས་ཐོབ་པའི་རེ་བ་བཅོལ་བར་གྲགས།
གཞན་ཡང་ཕུང་པོ་ངེས་པར་དུ་བྱ་རྒོད་ལ་འགྲེམས་དགོས་དོན་ནི་བཤད་སྲོལ་དུ། བྱ་རྒོད་ནི་ཞིང་སྐྱོང་གི་འཁོར་ཡིན་པར་ངོས་འཛིན་པ་མ་ཟད། བྱ་རིགས་ཀུན་གྱི་ནང་ནམ་འཕང་གཅོད་པའི་རྒྱལ་པོ་བྱ་རྒོད་ཡིན་པས། ཕུང་པོ་རྣམས་བྱ་དེར་སྦྱིན་ན། རང་གི་སྐྱེ་གནས་མཐོན་པོ་ཡོང་བའི་ངོས་འཛིན་གནང་སྲོལ་ཡོད།
ཆ་ག་པ་ལ་ཚོགས་སྡོད་དང་ཐོར་སྡོད་བྱེད་པའི་སྐྱེ་ཁམས་དཔེ་སྲོལ་ཅན་རིགས་གཉིས་ཡོད། དེ་ལས་ཚོགས་སྡོད་ཆ་ག་པའི་ཁྱུ་ཚོགས་ཆེན་པོ་ནི་ཁ་བ་བུ་ཡུག་འཚུབ་པ་ལྟར་ལངས་ཡོང་ནས་གར་སླེབས་ས་ནས་ཞིང་ལས་ལོ་ཏོག་དང་རྩྭ་ལྡུམ་ལ་སོགས་ལྷག་མ་མེད་པར་ཟས་འགྲོ་བ་རེད། དཔེར་ན་སྤྱི་ལོ1988ལོར་ཧྥེ་གླིང་དབུས་ཁུལ་དུ་བྱུང་བའི་ཆ་ག་པའི་གོད་ཆགས་ནང་དུ་ཆ་ག་པའི་ཚོགས་ཀྱི་ལྗིད་ཚད་ཏུན་ཁྲི་ཚོ50ཡོད་ཚོད་འདུག་སྐད། ཆ་ག་པ་ལ་འཕུར་རྩལ་ཆེན་པ་ལྡན་པ་སྟེ། ཉིན་མཚན་ཁ་སྤྲོད་དུ་འཕུར་ཐུབ་པས་མཚོ་འགག་དང་རྒྱ་མཚོའི་ཕ་མཐར་བརྒལ་ནས་གང་ས་གང་དུ་གནོད་འཚེ་བཏང་ཡོང་གི་ཡོད།
ཆ་ག་པ་ནི་གཟུགས་འགྱུར་ཆ་ཚང་མི་བྱེད་པའི་འབུ་སྲིན་ཡིན་པ་སྟེ། སྒོ་ང་ལས་ནར་མ་སོན་པའི་འབུ་ཕྲུག་སྐྱེ་བ་དང་པགས་པ་ཐེངས5བརྗེས་རྗེས་འབུ་དར་མ་ཆགས་པ་རེད། རྩྭའི་གསེབ་དང་ས་ཁུང་དུ་སྒོ་ང་བཏང་ནས་ཕྱི་ལོའི་ཟླ4-5པའི་ནང་དུ་སྒོ་ང་ཁ་གས་ནས་ཟླ8-9བའི་ནང་ཕྲུ་གུ་དེ་ཆེན་པོ་ཆགས་ཐུབ།
འབུ་ཆ་ག་པ་ནི་ཆ་ག་པའི་ཁོངས་ཡིན་ལ་གཤོག་དྲང་སྡེའི་སྲིན་འབུ་ཡིན། ཨ་ཙག་ཚག་ཀྱང་ཟེར། འཛམ་གླིང་ཡོངས་སུ་རིགས་ཁྲི1ལྷག་ཡོད་པ་དང་། ཀྲུང་གོར་རིགས700ལྷག་ཡོད། འཛམ་གླིང་ཡོངས་ཀྱི་ཚ་ཁུལ་ས་ཆ་དང་ཚ་ཁུལ་བར་མའི་ས་ཆ། བྱེ་ཐང་ས་ཁུལ་དུ་གནས།
གླིང་འདིའི་སྤྱིའི་ས་ཁྱོན་ལ་སྤྱི་ལེ་གྲུ་བཞི་མ་བྱེ་བ་གཅིག་ས་ཡ་གསུམ་འབུམ་བདུན་ཁྲི་གཉིས་༼༡༣༧༢༠༠༠༠༽ཡོད། འཛམ་གླིང་གི་གྲང་ངར་ཆེས་ཆེ་བའི་སྐམ་ས་ཡིན་ལ། གླིང་འདི་འཁྱགས་པས་ཡོངས་སུ་བཟུང་ནས་ཡོད། ཚན་རིག་པའི་ཞིབ་འཇུག་བྱེད་སའི་གནས་གཞི་ཙམ་མ་གཏོགས་གླིང་འདིར་རྒྱུན་སྡོད་བྱེད་མཁན་གྱི་མི་སུ་ཡང་མེད། , .
གླིང་ཆེན་འདིར་རྒྱལ་ཁབ་བཅུ་གཉིས་༼༡༢༽ཡོད་ལ། སྤྱིའི་ས་ཁྱོན་ལ་སྤྱི་ལེ་གྲུ་གཞི་མ་བྱེ་བ་གཅིག་ས་ཡ་བདུན་འབུམ་བརྒྱད་ཁྲི་བཞི་༼༡༧༨༥༠༠༠༠༽ཡོད ། འཛམ་གླིང་ཆེ་ཤོས་སུ་གྲགས་པའི་ཨེ་མཱ་ཟོན་ཞེས་པའི་ཆར་ལྡན་ནགས་ཚལ་ཆེན་མོ་གླིང་འདིར་ཡོད་ལ། ལྷོ་ཨ་མེ་རི་ཀ་སྤྱིའི་ས་ཁྱོན་གྱི་བརྒྱ་ཆའི་སུམ་ཅུ་༼༣༠% ༽ཟིན་ཡོད།
འཛམ་གླིང་གི་གླིང་ཆེན་བདུན། 7 ཀུན་གྱིས་མཁྱེན་གསལ་ལྟར། གླིང་ཆེན་བདུན་གྱི་གོ་རིམ་ནི་ས་ཁྱོན་ཆེ་ཆུང་ལྟར་བསྒྲིགས་ཡོད་པ་ཡིན།
ཕྱི་ལོ་༢༠༠༩ ལོར་བོད་ཀྱི་སྐད་ཡིག་རྒྱུན་འཛིན་ཚོགས་པའི་གོ་སྒྲིག་འོག་ཆ་འཕྲིན་དང་དྲ་ཚིགས་ཀྱི་ལམ་ནས་བོད་ཡིག་བེད་སྤྱོད་གཏོང་ཐབས་སྐོར་གྱི་ཟབ་སྦྱོང་དང་། གཞིས་ཆགས་ཁག་ཅིག་ནང་གཞོན་སྐྱེས་རྣམས་ལ་གློག་ཀླད་དང་འབྲེལ་བའི་ཟབ་སྦྱོང་ཐེངས་ཁ་ཤས་སྤྲད།
ཕྱི་ལོ་༢༠༠༧ ལོར་བོད་མི་གནས་སྡོད་བྱེད་ཡུལ་ས་གནས་ཁག་ཏུ་ཁོར་ཡུག་སྐོར་གྱི་ཟབ་སྦྱོང་དང་གོ་རྟོགས་ཀྱི་ལས་འགུལ་སྤེལ་ཏེ་ཞོར་དུ་བོད་མིའི་གཞིས་ཆགས་ཁག་ལ་རྒྱུས་ལོན་བྱས།
ཐུན་དང་ཐུན་འཚམས་ཀྱི་ཐོག་མཐའ་བར་གསུམ་གང་ཡིན་ཀྱང་ལེའུ་བདུན་མ་ལས་བྱུང་བའི་བླ་མ་སྐུ་གསུམ་གྱི་གསོལ་འདེབས་ཁོ་ནས་གསོལ་བ་འདེབས་པ་གལ་ཆེ།རང་གི་རྩ་བའི་བླ་མའི་གསོལ་འདེབས་ཡང་འདི་ཡིན། འདི་ལས་ལྷག་པ་ཡོད་དོན་མེད། བླ་མ་ནམ་དྲན་ན་བླ་མ་སྐུ་གསུམ་གྱི་གསོལ་འདེབས་ཐོན་ལ་གསོལ་བ་ཐོབས།སྔོན་འགྲོ་བསགས་སྐབས་བླ་མ་སྐུ་གསུམ་གྱི་གསོལ་འདེབས་འདི་ངེས་པར་འདོན་དགོས་གསུངས་སྲོལ་མེད་མོད་ང་རང་གིས་ནམ་རྒྱུན་འདི་ཁོ་ནས་གསོལ་བ་བཏབ་པ་ཡིན།
ནང་སྔ་མོ་སད་དེ་མགོ་ཡར་བཏེགས་སྐབས་གཏི་མུག་གཉིད་དཀྲོགས་འདོན། ཀར་གླིང་གི་མིན་ཏེ་དེ་ལས་སྔ་བའི་གཏེར་མ་ཞིག་ཡིན་འདྲ།གུ་རུ་ཆོས་དབང་ངམ་སོགས།
གཏི་མུག་གཉིད་དཀྲོགས་དང་ངག་བྱིན་རླབས་གཉིས་ཐོར་ཐུན་ལ་འདོན། ཐུན་ཕྱི་མ་རྣམས་ལ་མི་དགོས།
1ཐོར་ཐུན་ནི་ནམ་ཟླ་དབྱར་ཁ་ལ་མཚོན་ན་ཕལ་ཆེར་དེང་སང་གི་དུས་ཚོད་བཞི་བ་ནས་དྲུག་པའི་བར་ཡིན།དགུན་ལྔ་བ་ནས་བདུན་པའི་བར།
ཐུན་གྱི་སྔོན་འགྲོའི་སྔོན་འགྲོ་ནི་ཁྱིམ་ཕྱི་ནང་གི་བྱ་བ་ཀུན་ལེགས་པར་བསྒྲུབ་ཟིན་པ་བྱ། མདོར་ན་ཐུན་ནང་དུ་ལང་སྟེ་བྱ་བ་གཞན་ལ་འཇུག་མི་དགོས་པ་བྱ།
ཐུན་མཇུག་ལ་ཡང་ཧུར་ལངས་མི་བྱ་བར་ཐུན་ནང་གི་ཉམས་ལེན་གནད་དུ་སོང་ཡོད་མེད་བརྟགས་ཏེ་རང་གི་རྒྱུད་འཆོས་ཚུལ་མཁན་རིན་པོ་ཆེ་ངག་དགའི་ཟིན་བྲིས་བཞིན་བྱ།
གསང་སྔགས་རྡོ་རྗེ་ཐེག་པའི་ཚུལ་ལས་སྣང་བ་ལྷར་བསྒྲུབ་པ་རོང་ཟོམ་ཆོས་བཟང་གིས་མཛད་པ་བཞུགས། །
ཨོཾ་ཨ་ཐཱ། གངས་རིའི་ཁྲོད་ཀྱི་སྨན་པའི་རྒྱལ་པོ་ཆེན་པོ་གཡུ་ཐོག་ཡོན་ཏན་མགོན་པོའི་ཞབས་ཀྱི་པདྨོ་དྲི་མ་མེད་པ་ལ་སྒོ་གསུམ་གུས་པ་ཆེན་པོས་ཕྱག་འཚལ་ཞིང་སྐྱབས་སུ་མཆིའོ། །བདག་ལ་བྱིན་གྱིས་རླབས་ཤིང་རྗེས་སུ་བཟུང་བར་མཛད་དུ་གསོལ། །ཞེས་མཆོད་པར་བརྗོད་པའི་ཚིག་གིས་མདུན་བསུས་ཏེ་ཕྱི་མ་འཕྲིན་ལས་རྒྱུད་ཀྱི་མདོ་བཞིའི་ཡ་གྱལ་བརྟག་པ་རྩ་ཆུའི་མདོའི་དཀའ་གནད་འགའ་ཞིག་སྔོན་བྱོན་མཁས་པའི་གསུང་གི་མན་ངག་ལ་བརྟེན་ནས་ཅུང་ཟད་འགྲེལ་བའི་ལས་ལ་འཇུག་པར་བྱའོ། །
བརྡ་སྦྱོར་གྱི་གོ་དོན་ནི། རིན་ཆེན་སྒྲོམ་བུ་ལས། བརྡ་སྦྱོར་ནི། གང་བརྟག་བྱའི་གཞི་ལ་ཡོད་པའི་ཆོས་རྣམས་རྟོགས་པ་པོས་ཚུལ་བཞིན་དུ་གོ་བར་བྱེད་པའི་ཐབས་སྟོན་པ་ལ་བྱའོ། །ཞེས་དང་། ལག་ལེན་གསལ་བྱེད་ལས། བརྡ་ནི་དེ་ལ་ཡོད་པའི་ཆོས། སྦྱོར་བ་ནི་གོ་བར་བྱེད་པ་སྟེ། ཇི་ལྟར་གནས་པའི་ཚུལ་རྟོགས་པར་བྱེད་པའོ། །ཞེས་གསུངས་སོ། །
འཕྲིན་པ་ནི། མཁྲིག་མའི་བལྟ་རྩར་ཆ་འཕྲིན་བརྒྱུད་སྤྲོད་བྱེད་མཁན་ཆེད་དུ་མངགས་པའི་བང་མི་ལྟ་བུར་དཔེར་བཞག་པ་ཞིག་སྟེ། ལག་ལེན་གསལ་བྱེད་ལས། འཕྲིན་པ་ནི། བལྟ་རྩ་ཡིན་པའི་ཕྱིར་ཏེ། དཔེར་ན་དངོས་སུ་འཕྲད་པར་མ་གྱུར་པ་འཕྲིན་པས་གོ་དོན་འཕྲོད་པར་བྱེད་པ་ལྟར། ནད་དང་གཞན་ཡང་བརྟག་པར་བྱ་བ་ཇི་སྙེད་པ་རླུང་ཁྲག་ལ་གསལ་བའི་འཕྲིན་བརྡ་སྦྱོར་བས་རྩ་ནི་འཕྲིན་པ་ཡིན་ནོ། །ཞེས་གསུངས་སོ། །
རྩའི་ངེས་ཚིག་ནི། བདུད་རྩི་ལྷུང་བཟེད་ལས། རྩ་ནི་རྩ་བ་འབྲེལ་བས་རྩ། །བསྐྱེད་པའི་རྩ་ཡང་རྩ་ཡིན་ཏེ། །གནས་པའི་རྩ་ཡང་རྩ་ཉིད་ཡིན། །འཆི་བའི་རྩ་ཡང་ཕལ་ཆེར་རྩ། །ཞེས་གསུངས་སོ། །
ཐ་མལ་བ་ནི། ཟླ་ཟེར་ལས། ཐ་མལ་པ་ནི། རང་བཞིན་གནས་པ་སྟེ། གཞན་དུ་མ་གྱུར་པ་ལ་བྱ་ལ། གཞན་དུ་གྱུར་པ་ནི། ནད་འཁྲུགས་ཤིང་གནོད་པར་གྱུར་པ་ལ་བྱའོ། །ཞེས་དང་། སྙིང་པོ་བསྡུས་པ་ལས། ནད་ནི་ཉེས་པ་མི་སྙོམས་ཡིན། །ཉེས་པ་སྙོམས་པ་ནད་མེད་ཉིད། །ཅེས་དང་། ཟླ་ཟེར་ལས། ཉེས་པ་རྣམས་སྙོམས་ཤིང་རང་གི་རང་བཞིན་ལས་མི་འགྱུར་བ་མཉམ་པར་གྱུར་པ་དེ་ནི། ནད་མེད་པ་ཉིད་ཅེས་བྱ་སྟེ། ཐ་མལ་པར་རང་བཞིན་དུ་གནས་པ་ཞེས་བྱའོ། །ཞེས་དང་། བློ་གྲོས་རྒྱ་མཚོས་ཞུས་པའི་མདོ་ལས། འབྱུང་བ་ཆེན་པོ་རྣམས་ཀྱི་ཁམས་སྙོམས་པ་ནི། ནད་མེད་པ་ཡིན་ནོ། །ཞེས་གསུངས་སོ། །
ཡེ་འདྲོག་ནི། ལུས་ཀྱི་རྩ་ཕྲན་སུམ་བརྒྱ་དྲུག་ཅུ་ལ་གནས་པའི་ལྷ་འདྲེ་གཞི་མཐུན་སུམ་བརྒྱ་དྲུག་ཅུ་ལ་བྱ་སྟེ། ལེགས་བཤད་གསེར་སྙེ་ལས། ཡེ་འདྲོག་ནི། ཡེ་ནས་ལུས་ལ་ལྷན་སྐྱེས་སུ་འགྲོག་པས་ཡེ་འགྲོག་ཅེས་ཀྱང་བྱ། ངོ་བོ་ལུས་ཀྱི་རྩ་ཕྲན་སུམ་བརྒྱ་དྲུག་ཅུར་ས་བོན་དང་ཡི་གེའི་ཚུལ་དུ་གནས་པའི་དོན་དམ་སྒྲིབ་བྲལ་དབང་དུ་ལྷ་དང་། གློ་བུར་ཉོན་སྒྲིབ་དབང་དུ་འདྲེར་བྱེད་པའི་ལྷ་འདྲེ་གཞི་མཐུན་སུམ་བརྒྱ་དྲུག་ཅུ་རྣམས་སོ། །ཞེས་གསུངས་པས་སོ། །
རིམ་གྲོ་ནི། རྒྱལ་བའི་བཀའ་ཀློག་པ་དང་། གསང་སྔགས་གསར་རྙིང་གི་ཡི་དམ་གང་རུང་སྒོ་ནས་ཞི་རྒྱས་དབང་དྲག་གི་ཆོ་ག་བྱས་པ་ལྟ་བུའོ། །
ཉལ་པོ་ནི། འཁྲིག་པ་སྤྱོད་པའི་གབ་མིང་སྟེ། ཟླ་ཟེར་ལས། ཉལ་པོ་ནི། མཁྲིག་པ་སྤྱོད་པའོ། ཞེས་གསུངས་སོ། །
སེམས་ལས་ནི། བྱ་བའི་ལས་ལ་བློ་སེམས་འཇུག་པའི་དོན་ཏེ། ཟླ་ཟེར་ལས། སེམས་ལས་ནི། དངོས་པོ་རྣམས་ཡིད་ལ་དྲན་པའོ། ཞེས་དང་། སེམས་ལས་ནི། ཡུལ་རྣམ་པ་དུ་མ་ལ་དཔྱོད་པའོ། ཞེས་དང་། སེམས་ལས་ནི། ཡུལ་རྣམ་པ་དུ་མ་ལ་སྤྱོད་པའོ། ཞེས་གསུངས་སོ། །
བལྟ་དུས་མཁའ་ལ་ཉི་ཤར་ནི། རི་མཐོན་པོར་ཉི་མ་ཤར་བའི་དུས་ཙམ་ལ་བྱ་སྟེ། གསེར་འཕྲེང་ལས། རི་བོས་གསེར་ཞྭ་གྱོན་དུས་བརྟག །ཅེས་གསུངས་པ་ལས་ཤེས་ནུས་སོ། །
ཀླུངས་ནི། སྤྱི་ཆུ་ཀླུངས་དང་ནགས་ཀླུངས་ལྟ་བུ་ཤིན་ཏུ་རྒྱས་པའི་དོན་ལ་འཇུག་ནའང་སྐབས་འདིར་རི་ཐང་གི་ནང་ཚན་ཐང་ལ་གོ་དགོས་སོ། །
གདགས་སྲིབས་ནི། ལྡོག་ཟླའི་དོན་གཉིས་སྟོན་པར་བྱེད་པའི་མིང་སྟེ། གདགས་ཉིན་མོ་དང་། སྲིབས་མཚན་མོ། གདགས་གཡས་ཕྱོགས་དང་། སྲིབས་གཡོན་ཕྱོགས། གདགས་ཉིན་ངོས་དང་། སྲིབས་བྱང་ངོས། གདགས་ཕྱི་དབུགས་དང་། སྲིབས་ནང་དབུགས། གདགས་དོན་ལྔ་དང་། སྲིབས་སྣོད་དྲུག གདགས་སོར་མོའི་ཡར་ཟུར་དང་། སྲིབས་སོར་མོའི་མར་ཟུར། གདགས་སྨན་པ་དང་། སྲིབས་ནད་པ། གདགས་ཚ་བ་དང་། སྲིབས་གྲང་བ་སོགས་ལ་འཇུག་པས་སྐབས་ཐོབ་སོ་སོར་གོ་བར་བྱ་དགོས་སོ། །
དབུགས་སྙོམས་ནི། ཚ་གྲང་རྐྱེན་གྱིས་མ་བསྒྱུར་བའི་དབུགས་འབྱིན་རྔུབ་ཀྱི་ཁུག་པ་རང་བབ་ཏུ་གནས་པ་ལ་བྱའོ། །
རྒྱང་གྲགས་ནི། གཞུང་འདོམ་ལྔ་བརྒྱའི་བར་ཐག་གི་ཚད་ལ་བྱ་སྟེ། མངོན་པ་མཛོད་ལས། སོར་མོ་ཉི་ཤུ་བཞི་ལ་ཁྲུ། ཁྲུ་བཞི་ལ་ནི་གཞུ་གང་ངོ་། །དེ་དག་ལྔ་བརྒྱ་རྣམས་ལ་ནི། །རྒྱང་གྲགས་དེ་ལ་དགོན་པར་འདོད། །དེ་བརྒྱད་དཔག་ཚད་ཅེས་བྱ་འོ། །ཞེས་དང་། འགྲེལ་པ་ལས། སོར་མོ་ཉི་ཤུ་བཞི་ལ་ཁྲུ་གང་ངོ་། །ཁྲུ་བཞི་ལ་ནི་གཞུ་འདོམ་གང་ངོ་། །གཞུ་འདོམ་དེ་དག་ལྔ་བརྒྱ་རྣམས་ལ་ནི་རྒྱང་གྲགས་གཅིག་གོ །གྲོང་ལས་དེ་ཙམ་ཞིག་འཕགས་པ་དེ་ལ་དགོན་པ་འདོད་དོ། །རྒྱང་གྲགས་དེ་བརྒྱད་ལ་དཔག་ཚད་ཅེས་བྱའོ། ཞེས་གསུངས་སོ། །
དབྱར་སྐད་ནི། དབྱར་ཁར་མཁའ་ལས་ཆར་བབས་པའི་དབང་གིས་ས་རྡུལ་རྣམས་ལྡང་མི་ནུས་པར་རང་བཞིན་གྱིས་ཞི་བའི་དུས་སུ་མི་ཕན་ཚུན་འབོད་པའི་ཚེ་མི་ཐོས་པའི་གེགས་མེད་པར་སྐད་གསལ་པོར་གོ་བ་ལ་བཞེད་མཁན་ཞིག་དང་། དབྱར་དུས་རྒྱང་གྲགས་གཅིག་གི་སར་རྔ་བརྡུངས་པའི་སྒྲ་དང་འབྲུག་གི་སྐད་གཉིས་ནོར་བ་མེད་པ་བཞིན་གྱི་དཔེར་བཞེད་མཁན་ཞིག་དང་གཉིས་མཆིས་སོ། །
མཐའ་ནས་སྡུད་ཕྱིར་འཆི་རྩ་བོལ་ལ་བརྟག་ཅེས་པའི་གོ་དོན་ནི། བྱང་པ་བཀྲ་ཤིས་དཔལ་བཟང་གིས། ཆགས་པའི་ཐོག་མར་ལྟེ་བ་སྟེ། །དེ་ནས་རིམ་བཞིན་མཐའ་ལ་གྱེས། །འཆི་ཚེ་མཐའ་ནས་རླུང་ཁྲག་སྡུད། །དེ་ནས་དབུས་ཀྱི་སྙིང་ཉིད་ཉམས། །ཞེས་གསུངས་སོ། །
བརྟག་མཁན་སྨན་པའི་སོར་མོ་གསུམ་གྱིས་བརྟག་ཡུལ་གྱི་མཁྲིག་མའི་འཕར་རྩར་མནན་ཆེ་ཆུང་གི་ཚད་ནི། གསེར་ཕྲེང་ལས། ལྕགས་ཀྱི་སྲན་མ་གཅིག་དང་ནི། གཉིས་དང་གསུམ་གྱི་ཚད་དུ་མནན། །ཞེས་གསུངས་སོ། །
སོར་མོའི་ཡར་ཟུར་ལ་དོན་ལྔའི་རྩ་དང་། མར་ཟུར་ལ་སྣོད་དྲུག་གི་རྩ་བརྟག་དགོས་པའི་རྒྱུ་མཚན་ནི། བྱང་པ་བཀྲ་ཤིས་དཔལ་བཟང་གིས། སོར་མོའི་ཡར་ཟུར་དོན་ལྔ་དང་། མར་ཟུར་སྣོད་དྲུག་བཞག་པ་ནི། །ལུས་ཀྱི་དྭངས་མ་གནས་པའི་དོན། །གཙོ་བོ་ཡིན་ཕྱིར་ཡར་ཟུར་བཀོད། །འབྱུང་ལྔ་ཟས་སྙིགས་བསགས་པའི་སྣོད། །ཕལ་པ་ཡིན་ཕྱིར་མར་ཟུར་བཀོད། །དེ་ཡང་རང་རང་ཁམས་མཐུན་པའི། །སྣོད་རྣམས་དོན་གྱི་རྗེས་སུ་འབྲང་། །ཞེས་གསུངས་སོ། །
ཐ་མལ་རྟེན་གྱི་རྩ་རྒྱུད་རྣམ་གསུམ་ལ་ཕོ་རྩ་དང་། མོ་རྩ། མ་ནིང་ངམ་བྱང་ཆུབ་སེམས་རྩ་ཞེས་མིང་དུ་བཏགས་པའི་རྒྱུ་མཚན་ནི། གོང་སྨན་པའི་རྩའི་སྟོང་ཐུན་ལས། ཕོ་དང་མོ་དང་བྱང་སེམས་ཀྱི། །གཟུགས་དང་སྐད་དང་འགྲོས་ལ་སོགས། །ཉེས་གསུམ་རྐྱང་པའི་རང་བཞིན་གྱི། །རྩ་ཡི་ཕྲ་སྦོམ་མྱུར་བུལ་སོགས། །མཚན་ཉིད་འདྲ་མཐུན་དབང་དུ་སྦྱར། །ཞེས་དང་། ཉེར་མཁོའི་དོན་གསལ་ལས། ཉེས་གསུམ་རང་བཞིན་གཞི་རྩ་ལ། །ཕོ་རྩ་སོགས་ གསུམ་གདགས་པ་ནི། །ཕོ་མོ་བྱང་སེམས་མཚན་ཉིད་དང་། །འདྲ་བ་རྒྱུ་མཚན་བྱས་ནས་བཏགས། །དཔེར་ན་སྒྲ་ཡི་དྲག་ཞན་ ལས། །ཡི་གེར་ཕོ་སོགས་ བརྗོད་ལྟར་རོ། །ཞེས་གསུངས་སོ། །
ཁམས་ཀྱི་གོ་དོན་ནི། གནད་ཀྱི་ལྡེ་མིག་ལས། ཁམས་ཀྱི་སྒྲ་ནི། སྡེ་ཚན་དེའི་ཁོངས་སུ་གཏོགས་པའམ་ཕྱོགས་སུ་གཏོགས་པའི་མཚན་ཉིད་འཛིན་པ་ལ་བྱའོ། ཞེས་དང་། རོང་ཟོམ་པཎྜི་ཏས། ཁམས་ཀྱི་དོན་ནི། རིས་ཀྱི་དོན་ཏེ། དེ་ཡང་འབྱུང་ཁུངས་དང་། འཛིན་པ་དང་། རིས་ཀྱི་དོན་ལ་འཇུག །ཅེས་གསུངས་སོ། ། ཁམས་ལྔ་ནི། ཤིང་ དང་། མེ། ས། ལྕགས། ཆུ་བཅས་སོ། །
ཉི་མ་ལྷོ་བགྲོད་དང་། བྱང་བགྲོད་ནི། ཟླ་བའི་རྒྱལ་པོ་ལས། དེ་ལ་ཉི་མ་ལྷོ་བྱང་རྒྱུད། །དབྱར་ཟླ་འབྲིང་པོ་བྱང་གི་མཐའ། །དགུན་ཟླ་འབྲིང་པོ་ལྷོ་ཡི་མཐའ། །སྟོན་དཔྱིད་འབྲིང་པོ་དབུས་སུ་མཉམ། །ཞེས་སོ། །
ནམ་ཚོད་འཛིན་ནི། ཟླ་བ་སོ་སོའི་ཚེས་བཅོ་ལྔའི་ཉིན་ནམ་མཁར་ཟླ་བ་འཆར་བ་དང་། ཉ་སྐར་གང་ཡིན་པ་དེ་གཉིས་འཕྲད་དེ་ཤར་བ་དང་མཚན་གྱི་ཐོག་མར་ཟུག་ལ། གནམ་གྱི་དགུང་དུ་སླེབ་པའི་ཚེ་ནམ་ཕྱེད་ཟིན་ཞིང་། ནུབ་པ་དང་ནམ་ལངས་པ་འབྱུང་བའི་ཕྱིར་དེ་ལྟར་བརྗོད་པ་ཡིན་ནོ། །
བྱིད་པོ་ནི། རྒྱ་མཆིལ་མགོ་དམར་ལ་བཞེད་མཁན་ཞིག་དང་ཆ་ག་པ་ལ་བཞེད་མཁན་ཞིག་གཉིས་མཆིས་ཏེ། སྔ་མ་བཻཌཱུར་སྔོནཔོའི་ལུགས་དང་། ཕྱི་མ་དྲང་སྲོང་ཞལ་ལུང་གི་ལུགས་ཡིན་ནོ། །
མཐིང་རིལ་ནི། ཆུ་བྱ་དཀར་ཆུང་ཕུག་རོན་ཙམ་མཆུ་དང་རྐང་པ་དམར་པོ་ཅན་གྱི་མིང་སྟེ། གཞན་དུ་ཀ་དམ་པ་ཞེས་ཀྱང་བྱའོ། །
རྩ་དར་གུད་ཀྱི་ངོས་འཛིན་ཐབས་ནི། ཉེར་མཁོའི་དོན་གསལ་ལས། མ་བུ་དགྲ་གྲོགས་རྩ་བརྟག་སྐབས། །
དུས་མཚམས་ལྔ་སོ་སོར་རང་རྩ་དང་། མ་རྩ། བུ་རྩ། དགྲ་རྩ། གྲོགས་རྩ་བཅས་ཀྱི་ངོས་འཛིན་ཐབས་མན་ངག་ནི། ཞལ་གདམས་གནད་ཀྱི་ལྡེ་མིག་ལས། དཔྱིད་དུས་མཆིན་རྩ་རང་རྩ་ལ། །མཁལ་རྩ་མ་ལ་བུ་རྩ་སྙིང་། །
གློ་རྩ་དགྲ་ལ་མཆེར་རྩ་གྲོགས། །དབྱར་དུས་སྙིང་རྩ་རང་རྩ་ལ། །མཆིན་རྩ་མ་ལ་མཆེར་རྩ་བུ། །མཁལ་རྩ་དགྲ་ལ་གློ་རྩ་གྲོགས། །སྟོན་དུས་གློ་རྩ་རང་རྩ་ལ། །མཆེར་རྩ་མ་ལ་སྙིང་རྩ་དགྲ། །མཁལ་རྩ་བུ་ལ་མཆིན་རྩ་གྲོགས། །
དགུན་དུས་མཁལ་རྩ་རང་རྩ་ལ། །གློ་རྩ་མ་ལ་མཆེར་རྩ་དགྲ། །མཆིན་རྩ་བུ་ལ་སྙིང་རྩ་གྲོགས། །མཚམས་བཞི་མཆེར་རྩ་རང་རྩ་ལ། །སྙིང་རྩ་མ་ལ་མཆིན་རྩ་དགྲ། །གློ་རྩ་བུ་ལ་མཁལ་རྩ་གྲོགས། །དེ་ལྟར་མ་ནོར་སྐོར་འགོ་བརྩི། །ངོ་མཚར་རྩ་བདུན་རྩ་པྲ་བརྟག །ལེགས་པར་ཤེས་ན་རྩ་དོན་རྟོགས། །སྨན་པའི་གྲས་སུ་ཚུད་ཙམ་ཡིན། །
ཕྱྭ་ནི། གནད་ཀྱི་ལྡེ་མིག་ལས། ཕྱྭ་ནི། སྔོན་ལྟས་ལེགས་ཉེས་བརྟག་ཐབས་སོ། །ཞེས་དང་། ལེགས་བཤད་གསེར་སྙེ་ལས། ཕྱྭ་ནི། ལྐོག་གྱུར་གྱི་རྟགས་མཚན་རྣམས་གསལ་བར་ལུང་སྟོན་ནུས་པའི་བརྟག་ཐབས་
རྨུགས་པའི་རྩ་ནི། ལག་ལེན་གསལ་བྱེད་ལས། རྨུགས་པ་ནི། མེད་པ་མ་ཡིན་ཀྱང་ཧ་ཅང་མི་གསལ་བ་སྟེ། གཉིད་དང་རྨུགས་པས་ནོན་ཞེས་མ་ཤི་ཡང་གསོན་པོའི་བྱ་བ་མི་བྱེད་པ་ལྟ་བུའོ། །ཞེས་གསུངས་པས་ཅུང་ཟད་ཙམ་ལས་མི་གསལ་བའི་རྩ་ལ་བྱའོ། །
འཐིབས་པའི་རྩ་ནི། སོར་མོས་ཁ་གཏིང་གཉིས་ཀར་ཇི་ལྟར་མནན་ཀྱང་རབ་རིབ་ཙམ་ལས་མི་གསལ་བ་ཅན་གྱི་རྩའོ། །
བརྒྱལ་བའི་རྩ་ནི། མི་ལམ་དུ་འགྲོ་བཞིན་པའི་ཚེ་གློ་བུར་དུ་བརྒྱལ་བ་ལྟར་འཕར་འཕྲོ་བཅད་ནས་སྡོད་པ་ཅན་གྱི་རྩ་ལ་བྱའོ། །
སྐྱེར་ཚེར་འདྲ་བའི་རྩ་ནི། དཔེ་སྐྱེར་པའི་ཚེར་མ་ལྟར་སོར་མོའི་འོག་ཏུ་རྣོ་ཀར་རེ་རྩུབ་པ་ཅན་གྱི་རྩའོ། །
སྡུག་བསྔལ་གྱི་གོ་དོན་ནི། སྡུག་པ་སེམས་ལ་སྐྱོ་བ་སྐྱེས་པའི་དོན་དང་། བསྔལ་བ་ལུས་ངལ་བར་གྱུར་པའི་དོན་ཡིན་པར་གསུངས་སོ། །
ཆུ་ཚན་ཁོལ་འདྲའི་རྩ་ནི། དཔེ་ཆུ་ཚན་ཁོལ་བ་ལྟར་རྩའི་མཐའ་དབུས་ངེས་མེད་འབར་འབུར་བྱེད་ཅིང་མྱུར་དུ་གཡོ་བ་ཅན་གྱི་རྩའོ། །
མེ་ལྕེ་ཆད་འདྲའི་རྩ་ནི། དཔེ་མེ་ལྕེ་ཆད་པ་ལྟར་རེས་འཕར་ཤེད་ཆེ་ཞིང་རེས་འཕར་ཤེད་ཆུང་བའི་འཕར་ཚུལ་མི་སྙོམ་པ་ཅན་གྱི་རྩའོ། །
ནོར་ནི། བླང་ཞིང་དོན་དུ་གཉེར་བར་བྱ་བའི་རྫས་སྤྱི་ཡི་མིང་སྟེ། དབྱེ་ན་འཕགས་པའི་ནོར་དང་། ཟང་ཟིང་གི་ནོར་གཉིས་ཡོད་དོ། དང་པོ་ནི། བཤེས་སྤྲིང་ལས། དད་ དང་ཚུལ་ཁྲིམས་ ཐོས་ དང་གཏོང་བ་ དང་། དྲི་མེད་ ངོ་ཚ་ཤེས་དང་ ཁྲེལ་ཡོད་དག ཤེས་རབ་ ནོར་བདུན་ལགས་པར་ཐུབ་པས་གསུངས། །ཞེས་སོ། །
གཉིས་པ་ནི། རྟ་ལུག་འབྲི་གཡག་ལྟ་བུ་སེམས་ལྡན་གྱི་ནོར་དང་། གསེར་དངུལ་ལྟ་བུ་སེམས་མེད་ཀྱི་ནོར་གཉིས་སོ། །སྐབས་འདིར་ཟང་ཟིང་གི་ནོར་ལ་གོ་དགོས་སོ། །
ནོར་གོད་ནི། རྟ་ལུག་འབྲི་གཡག་ལྟ་བུ་སེམས་ལྡན་གྱི་ནོར་ཤི་བརླག་སོང་བ་དང་། གསེར་དངུལ་ལྟ་བུ་སེམས་མེད་ཀྱི་ནོར་བོར་བརླག་སོང་བ་ལྟ་བུའོ། །
གྲོགས་ནི། ཐོབ་བྱའི་ནོར་དང་། སེམས་མཐུན་པའི་གྲོགས་གཉིས་ལ་གོ་ནའང་སྐབས་འདིར་ཐོབ་བྱའི་ནོར་ལ་གོ་དགོས་ཏེ། ལག་ལེན་གསལ་བྱེད་ལས། གྲོགས་ཞེས་པ་ལོངས་སུ་སྤྱད་བྱ་ཁོ་ན་ཡིན་པས་མཐུན་པའི་གྲོགས་དང་ནོར་བར་མི་བྱའོ། །ཞེས་གསུངས་སོ། །
གདོན་ནི། ལེགས་སྦྱར་སྐད་ཀྱི་གྲ་ཧཱ་ཞེས་པའི་སྒྲ་ལས་དྲངས་པའི་ལེན་པའམ་འཛིན་པའི་དོན་ལ་འཇུག་སྟེ། གདུག་དཀར་གཟུངས་འགྲེལ་རབ་གསལ་སྒྲོན་མེ་ལས། གདོན་ཞེས་པ་ནི། ལེན་པའམ་འཛིན་པའི་དོན་ཏེ་གདོན་གྱི་སྐད་དོད་གྲ་ཧཱ་ནི་ལེན་པ་དང་འཛིན་པ་གཉིས་ཀ་ལ་འཇུག་པའི་ཕྱིར་རོ། །ཞེས་གསུངས་པས་སོ། །
དོན་སྣོད་དང་འབྱུང་ལྔའི་ཁམས་གཉིས་སྦྱར་ཐབས་ཀྱི་མན་ངག་ནི། ཉེར་མཁོའི་དོན་གསལ་ལས། སྙིང་དང་རྒྱུ་མ་མེ་ཡི་ཁམས། །གློ་བ་ལོང་ག་ལྕགས་ཀྱི་ཁམས། །མཆིན་པ་མཁྲིས་པ་ཤིང་གི་ཁམས། །མཆེར་པ་ཕོ་བ་ས་ཡི་ཁམས། །མཁལ་གཡས་ལྒང་པ་ཆུ་ཡི་ཁམས། །མཁལ་གཡོན་བསམ་སེའང་དེ་བཞིན་ནོ། །ཞེས་གསུངས་སོ། །
རྒྱལ་པོ་ནི། ལྷ་སྲིན་སྡེ་བརྒྱད་ཀྱི་ཡ་གྱལ་དཀོར་བདག་རྒྱལ་པོའི་སྡེ་ཡི་ཁོངས་སུ་གཏོགས། དབྱེ་ན་གཉིས་ཏེ་ལུགས་མཐུན་དམ་ལ་གནས་པའི་རྒྱལ་པོ་དང་། ལུགས་མཐུན་མ་ཡིན་པའི་རྒྱལ་པོ་གཉིས་སོ། །སྔ་མ་ནི་རྒྱལ་པོ་སྐུ་ལྔ་དང་། ཕྱི་མ་ནི་བླ་མའི་རིགས་སྨོན་ལམ་ལོག་པ་དང་། བཙུན་པ་སྡོམ་ཉམས་འདྲེར་སྐྱེས་པའི་རིགས་སོ། །
དཀོར་ནི། དགོན་སྡེར་དད་ལྡན་རྣམས་ཀྱིས་ཕུལ་བའི་དཀོན་མཆོག་མཆོད་པའི་རྫས་སྤྱིའི་མིང་ངོ་། །
དཀོར་བདག་རྒྱལ་པོ་ནི། སྔོན་མཁན་སློབ་ཆོས་གསུམ་ཞལ་འཛོམས་པའི་དུས་སློབ་དཔོན་པདྨ་འབྱུང་གནས་ཀྱི་ལུང་བསྟན་པ་བཞིན་བྷ་ཏ་ཧོར་གྱི་ཡུལ་ནས་རྒྱལ་པོ་པེ་ཧར་སྐུ་ལྔ་གདན་དྲངས། སློབ་དཔོན་པདྨས་དམ་ལ་བཏགས་ཏེ་བསམ་ཡས་གཙུག་ལག་ཁང་གཙོ་བོར་བྱས་པའི་བོད་ཀྱི་གཙུག་ལག་ཁང་ཚང་མའི་དཀོར་བདག་ཏུ་དབང་བཀུར། དེ་ནས་བཟུང་རྒྱལ་པོ་པེ་ཧར་ལ་དཀོར་བདག་པེ་ཧར་ཞེས་གྲགས་པར་གྱུར་པ་དེའི་མཚན་ནོ། །
ས་བདག་ནི། རང་ཉིད་སའི་བདག་པོར་རློམ་ཞིང་ས་ལ་གཉུག་མར་གནས་པའི་ས་ཡི་ལྷ་མོ་བསྟན་མ་དང་། ས་འཛིན་ལག་པ་ཆེན་པོ། ས་བདག་རྒྱལ་བློན་བཅུ་དྲུག་བཅས་སོ། །
མ་མོ་ནི། སྣང་སྲིད་ཐམས་ཅད་རང་ཉིད་ཀྱིས་སྐྱེད་པར་འདོད་པའི་སྲིད་པ་མོ་རྒྱུད་སྤྱིའོ། །
སྡེ་བརྒྱད་ནི། བོད་ལ་ཡོངས་སུ་གྲགས་པའི་སྡེ་བརྒྱད་དང་། རྒྱུད་སྡེ་བཞི་ལས་གསུངས་པའི་སྡེ་བརྒྱད་
གཉིས་མཆིས་ཏེ། ཀློང་རྡོལ་ངག་དབང་བློ་བཟང་གིས། བོད་རྣམས་ཀྱིས་འདོད་པའི་སྡེ་བརྒྱད་ནི། དཀར་པོ་ལྷ་ཡི་སྡེ། དམར་པོ་བཙན་གྱི་སྡེ། ནག་པོ་བདུད་ཀྱི་སྡེ། ཁྲ་བོ་གཟའ་ཡི་སྡེ། སྨུག་པོ་དམུ་ཡི་སྡེ། ཤ་ཟ་སྲིན་པོའི་སྡེ། དཀོར་བདག་རྒྱལ་པོའི་སྡེ། ནད་བདག་མ་མོའི་སྡེ་རྣམས་དང་བརྒྱད་དོ། །ཞེས་དང་། རྒྱུད་སྡེ་བཞི་ལས་བྱུང་བའི་སྡེ་བརྒྱད་ནི། ལྷ་དང་གཅིག ཀླུ་དང་གཉིས། གནོད་སྦྱིན་དང་གསུམ། དྲི་ཟ་དང་བཞི། ལྷ་མ་ཡིན་དང་ལྔ། ནམ་མཁའ་ལྡིང་དང་དྲུག མི་འམ་ཅི་དང་བདུན། ལྟོ་འཕྱེ་ཆེན་པོ་དང་བརྒྱད་དོ། །ཞེས་གསུངས་སོ། །
ཀླུ་སྲིན་ནི། དྲང་སྲོང་ཞལ་ལུང་ལས། ཀླུ་སྲིན་ཞེས་པ་མ་ཀླུ་ལ་ཕ་བདུད་སོགས་གདུག་པ་ཅན་དུ་གྱུར་པའི་ཀླུ་མ་རུང་བ་གདུག་པ་ཆེ་བ་ལྟ་བུ་ལ་ཟེར། །ཞེས་གསུངས་སོ། །
དམ་སྲི་ནི། བླ་མ་སྨོན་ལོག་དང་། བཙུན་པ་སྡོམ་ཉམས་ཀྱི་རིགས་ཤི་ནས་སྲི་ཅན་གྱི་འདྲེར་གྱུར་པའི་རིགས་སོ། །
ཕ་མའི་ཆགས་འདྲེ་ནི། ཕ་མ་སོགས་འཆི་བའི་ཚེ་ནོར་དང་བུ་ཚ་སོགས་ལ་ཆགས་ནས་གནོད་པར་གྱུར་པ་ལ་བྱའོ། །
གྲོགས་ཀྱི་འགོས་འདྲེ་ནི། མནའ་མ་དང་། མག་པ་ལྟ་བུའི་ཕྱི་རྗེས་སུ་འབྲང་བའི་འདྲེ་ལ་བྱའོ། །